༄༅༔ ༔ཐུགས་རྗེ་ཆེན་པོའི་འཕོ་བ་བཞུགས་སོ༔ ༔

༄༅༔ ༔྅྅྅྅྅ འཕགས་པ་ཐུགས་རྗེ་ཆེན་པོ་ལ་ཕྱག་འཚལ་ལོ༔ ཨེ་མ་ཤིན་ཏུ་ཟབ་པའི་ཆོས༔ འཕོ་བའི་མན་ངག་ཟབ་མོ་འདི༔ ཡུན་རིང་མ་
བསྒོམ་རྟོགས་པའི་གདེངས་མེད་ཀྱང་༔ སྡིག་ཅན་སྐྱེ་བོ་དམ་ཆོས་མ་ནུས་པ༔ བཙན་ཐབས་མྱུར་དུ་སངས་རྒྱས་ཐོབ་འདོད་ན༔ འཕོ་བའི་མན་ངག་ཟབ་མོ་ཉམས་སུ་
ལོང་༔ འདི་ནས་ཕ་རོལ་འགྲོ་བའི་སེམས་ཅན་རྣམས༔ འཁོར་བ་དོང་སྤྲུག་བྱང་ཆུབ་བགྲོད་པའི་ལམ༔ འཕོ་བ་ཞེས་བྱ་མྱུར་མགྱོགས་མན་ངག་བསྟན༔ སྒྱུ་ལུས་འཇིག་
པའི་སེམས་ཅན་རྣམས༔ རྣམ་ཤེས་རླུང་ལ་ཞོན་ནས་ཀྱང་༔ གྱེན་ལ་འགྲོ་ན་མཐོ་རིས་ཐོབ༔ སྡིག་པ་གཅོད་པའི་སེམས་ཅན་རྣམས༔ གྱེན་དུ་རླུང་འཕོས་མཐོ་རིས་

༄༅༔ ༔བགྲོད༔ འཐུར་ལ་ལོག་ན་ངན་སོང་རྒྱུ༔ དཔེར་ན་ལམ་ཞུགས་མགྲོན་པོ་ལ༔ གྲོགས་ཀྱིས་བསྒྱུར་བ་ཇི་བཞིན་ནོ༔ ཆུ་བོ་འོལ་ཁ་བསྒྱུར་
བའམ༔ ལམ་ནོར་དྲང་པོར་ཁྲིད་པ་ལྟར༔ ངན་སོང་སྒོ་རྣམས་བཀག་པ་ནི༔ སྒོ་དགུ་འཁོར་བའི་ལམ་ཡིན་ཏེ༔ སྒོ་གཅིག་ཡེ་ཤེས་ཆེན་པོའི་ལམ༔ སྒོ་དགུ་ཡི་གེ་ཧྲཱིཿ
ཞེས་བཀག༔ ཡེ་ཤེས་སྒོ་ནི་ཚངས་བུག་ཡིན༔ གསང་རྩ་ཨ་ཝ་དྷུ་ཏི་ནི༔ ཕྱི་དཀར་ནང་དམར་སྙུག་དོང་ཙམ༔ ཡར་རྩེ་ཚངས་པའི་བུ་གར་ཟུག༔ མར་སྣེ་གསང་བའི་
གནས་སུ་ཟུག༔ ལྟེ་བ་སྙིང་ག་ཚངས་བུག་ཏུ༔ ཐིག་ལེ་དཀར་པོ་གསུམ་བསམ་སྟེ༔ སྒོ་དགུ་ཧྲཱིཿདགུས་ལེགས་པར་བཀག༔ དམིགས་པ་ལྟེ་བའི་ཐིག་ལེ་དང་༔ རང་

སེམས་ཐ་དད་མེད་པར་བསམ༔ ངག་ཏུ་ཧིག་ཅེས་བརྗོད་བྱས་པས༔ ལྟེ་བའི་ཐིག་ལེ་སྙིང་གར་ཐིམ༔ དེ་ནས་ཧིག་ཀ་ཞེས་བརྗོད་པས༔ སྙིང་གའི་ཐིག་ལེ་སྤྱི་བོར་ཐིམ༔ ཚངས་བུག་ཀྵ་དཀར་ཐུར་བསྟན་
བཀག༔ སྤྱི་བོར་འཕགས་པ་གསལ་བར་བསྒོམ༔ འཕགས་པའི་ཐུགས་ལས་འོད་ཟེར་ནི༔ ལྕགས་ཀྱུ་ལྟ་བུས་ཀྵ་ཡིག་འཐེན༔ ངག་ཏུ་ཧིག་སྟེ་ཞེས་བརྗོད་པས༔ རང་སེམས་ཐིག་ལེ་དཀར་པོ་དེ༔
འཕགས་པའི་ཐུགས་ཀར་ཐིམ་པར་བསམ༔ འཕགས་པ་པོ་ཏ་ལ་རུ་གཤེགས༔ ཆོས་སྐུ་སྤྲོས་བྲལ་ངང་དུ་བཞག༔ དེ་ལྟར་འཕོ་བའི་རིམ་པ་བྱ༔ རྗེས་སུ་བསྔོ་བ་སྨོན་ལམ་བཏབ༔ ས་མ་ཡཱ༔ རྒྱ་རྒྱ་རྒྱ༔
དེ་ལྟར་འཕོ་བ་བྱས་པས་བར་དོའི་སྣང་བ་མི་འབྱུང་༔ རིགས་དྲུག་གི་གནས་སྒོ་མི་འགྲིམ༔ ཡང་དག་པའི་གནས་སུ་སངས་རྒྱ་བར་འགྱུར་རོ༔ ས་མ་ཡཱ༔ རྒྱ་རྒྱ་རྒྱ༔ ྅྅྅ ྅྅྅ ༄། །འཕོ་བའི་བརྒྱུད་འདེབས་བཞུགས། ན་མོ་ལོ་ཀེ་ཤྭ་
རཱ་ཡ། གདོད་མའི་མགོན་པོ་ཆོས་སྐུ་སྣང་མཐའ་ཡས། །དང་པོའི་སངས་རྒྱས་རྒྱལ་བ་འོད་དཔག་མེད། །རྒྱལ་བ་རྒྱ་མཚོའི་སྤྱི་གཟུགས་སྤྱན་རས་གཟིགས། །གསོལ་བ་འདེབས་སོ་ཟབ་ལམ་མཐར་ཕྱིན་
ཤོག །བསམ་བཞིན་འགྲོ་བའི་དོན་མཛད་པདྨ་འབྱུང་། །ཐུགས་ཀྱི་སྲས་མཆོག་ལས་ཅན་རྣམ་པ་ལྔ། །ཟབ་གཏེར་སྒོ་འབྱེད་དངོས་གྲུབ་རྒྱལ་མཚན་ཞབས། །གསོལ་བ་འདེབས་སོ་ཟབ་ལམ་མཐར་ཕྱིན་

༄༅༔ ༔ཤོག །ལུང་ཟིན་སློབ་བུ་སངས་རྒྱས་བསྟན་པ་དང་། །རིག་འཛིན་ཆེན་པོ་སངས་རྒྱས་བྱམས་བཟང་ཞབས། །རྡོ་རྗེ་འཆང་ཆེན་སངས་རྒྱས་དཔལ་བཟང་ལ། །གསོལ་བ་འདེབས་སོ་
ཟབ་ལམ་མཐར་ཕྱིན་ཤོག །རྩེ་གཅིག་སྒྲུབ་བརྩོན་ཆོས་རྒྱལ་བསོད་ནམས་དང་། །འགྲོ་བའི་དོན་མཛད་རིག་འཛིན་སངས་རྒྱས་བསྟན། །གྲུབ་རིགས་མཐུ་གྲུབ་ཤཱཀྱ་བཟང་པོའི་ཞབས། །གསོལ་བ་འདེབས༴
མཁས་གྲུབ་སར་བཞུགས་ལེགས་ལྡན་བདུད་འཇོམས་རྗེ། །འཕྲིན་ལས་རྒྱ་མཚོའི་མངའ་བདག་དབང་པོའི་སྡེ། །ནུས་མཐུའི་གཏེར་ཆེན་ངག་གི་དབང་པོའི་ཞབས། །གསོལ་བ་འདེབས་སོ༴ མཁས་བཙུན་
གྲུབ་དབང་བཀྲ་ཤིས་རྣམ་རྒྱལ་མཚན། །སེམས་དཔའ་ཆེན་པོ་དཀོན་མཆོག་དཔལ་འབྱོར་ཞབས། ། ༆ །བརྒྱུད་འདེབས་ཞལ་སྐོང་ནི། བཀའ་དྲིན་མཉམ་མེད་པདྨ་འཕྲིན་ལས་ལ། །གསོལ་བ༴ མཁྱེན་བརྩེ་
ནུས་ལྡན་བསྟན་པའི་རྒྱལ་མཚན་དང་། །ཐུགས་གཏེར་མངའ་བདག་པདྨ་དབང་ཕྱུག་ཞབས། །རྒྱལ་བའི་སྲས་པོ་པདྨ་ཐེག་མཆོག་ལ། །གསོལ་བ༴ བསྟན་པའི་མངའ་བདག་ཁམས་གསུམ་ཟིལ་གནོན་
དང་༑ །དགོངས་པ་མངོན་གྱུར་ནམ་མཁའ་ཀློང་ཡངས་ཞབས། །པདྨའི་རྒྱལ་ཚབ་པདྨ་དབང་རྒྱལ་ལ། །གསོལ་བ༴ བདུད་འདུལ་རྡོ་རྗེ་རྒྱལ་བའི་མྱུ་གུ་དང་། །མཉམ་ཉིད་རྡོ་རྗེ་ཐེག་མཆོག་བསྟན་འཛིན་

ཞབས༑ །བཀའ་དྲིན་ལྡན་པ་རྩ་བའི་བླ་མ་ལ། །གསོལ་བ༴ ༈ གནད་གསུམ་གཅུན་དང་རླུང་རིག་དབྱེར་མེད་མཐུས། །ཚངས་པའི་འཁོར་ལོའི་མགོན་དང་གཉིས་མེད་པར། །ཟུང་འཇུག་བདེ་བ་ཆེན་པོའི་
ལམ་བགྲོད་དེ། །ཀུན་བཟང་ཕྱིར་མི་ལྡོག་པའི་ས་ཐོབ་ཤོག །ཅེས་པ་འདི་ཡང་དད་པའི་ནོར་ཅན་གུ་རུ་དཔལ་བཟང་གི་ངོར་དགེ་སློང་པདྨ་འཕྲིན་ལས་ཀྱིས་སྦྱར་བའོ།། ༈ སྣང་བ་མཐའ་ཡས་རྒྱལ་བ་འོད་དཔག་མེད། །སྤྱན་རས་
གཟིགས་མགོན་ཨོ་རྒྱན་པདྨ་འབྱུང་། །དག་པའི་འཁོར་ལྔ་རྒོད་ལྡེམ་སངས་རྒྱས་བསྟན། །གསོལ་བ་འདེབས་སོ་འཕོ་བས་ལམ་བསྒྲོད་ཤོག །སངས་རྒྱས་བྱམས་བཟང་དྲན་མཆོག་སངས་རྒྱས་དཔལ། །ཆོས་
རྒྱལ་བསོད་ནམས་རིག་འཛིན་སངས་རྒྱས་བསྟན། །ཤཱཀྱ་བཟང་པོ་ལེགས་ལྡན་དབང་པོའི་སྡེ། །གསོལ་བ་འདེབས་སོ་འཕོ་བས་ལམ་བསྒྲོད་ཤོག །ངག་གི་དབང་པོ་བཀྲ་ཤིས་རྣམ་རྒྱལ་རྗེ། །རྡོ་རྗེ་འཆང་
དངོས་དཀོན་མཆོག་དཔལ་འབྱོར་ཞབས། །བཀའ་དྲིན་མཉམ་མེད་པདྨ་འཕྲིན་ལས་ལ། །གསོལ་བ་འདེབས་སོ་འཕོ་བས་ལམ་བསྒྲོད་ཤོག །ཅེས་པ་ཡང་དགེ་སློང་དགེ་དབང་གི་ངོར། པདྨ་འཕྲིན་ལས་པས་བྲིས།